als_Latn dik_Latn sag_Latn
Kur pak javë na ndajnë nga vendimi i Këshillit të Ministrave për statusin e kandidatit për Shqipërinë, të parët që kanë bërë të qartë pozicionin e tyre janë ato vende anëtare të BE, që edhe vitin e kaluar mbështetën aspiratat shqiptare. Suedia është një prej vendeve që në dhjetor u pozicionua pro Shqipërisë dhe ambasadori Patrick Svensson ka shfrytëzuar ceremoninë e organizuar në Fier për ditën kombëtare të Suedisë për të rikonfirmuar të njëjtin pozicion.
“Ne themi po, ne mbështesim dhënien e statusit të vendit kandidat. Ne ishim dakord edhe në dhjetor; Thamë Po në dhjetor do të themi Po edhe në qershor. Kjo është e qartë si kristali”.
Por pavarësisht qëndrimit të shumicës së vendeve të BE, kërkesa e Shqipërisë për statusin e kandidatit ende nuk ka marrë përgjigje nga vende në BE si Gjermania, Franca, Britania e Madhe, Holanda e Danimarka, dhe mazhoranca shpreson që në këtë pikë t’i vijë në ndihmë raporti i Komisionit Europian, raport që zhduk çdo dyshim për pozicionin e Shqipërisë. Historia e ambicies së Shqipërisë për të marrë statusin e kandidatit nisi me aplikimin në prillin e 2009 gjatë presidencës çeke, por përgjatë këtyre viteve vendi ynë arriti të marrë një rekomandim pa kushte nga Komisioni Europian vetëm në tetorin e 2013 dhe një rekomandim akoma më të fortë në 4 qershor të këtij viti.
als_Latn als_Latn als_Latn